En opmærksom ekspedient forhindrede torsdag formiddag at en falsk 1000-kroners seddel kom i omløb. Ekspedienten, der arbejder i møbelbutikken Erling Christensen i Sindal, fattede mistanke til to udenlandske kvinders intentioner, da de med en seddel på 1000 kroner ville købe nogle få elpærer og i den sammenhæng få mange byttepenge tilbage. - Hun kunne mærke at der var noget galt med sedlen, og da kvinderne kunne se på hende, at hun havde gennemskuet dem, snuppede de sedlen tilbage og løb fra stedet, fortæller vagtchef ved Nordjyllands Politi Karsten Højrup Kristensen. Udenfor butikken ventede to mænd på kvinderne og de kørte alle derfra i en sort Opel. Vagtchefen opfordrer alle - butiksansatte og borgere - til at være opmærksomme på falske sedler.

Opsummering:
Ekspedient fattede mistanke da kvinder ville købe småting med en stor pengeseddel.